**Návrh Rámcovej dohody**

**Uchádzač vo svojej ponuke predloží návrh rámcovej dohody**, podpísaný štatutárnym orgánom alebo členom štatutárneho orgánu alebo iným zástupcom uchádzača, ktorý je oprávnený konať v mene uchádzača v záväzkových vzťahoch, v nasledovnom znení.

**Rámcová dohoda**

evidenčné číslo predávajúceho:

evidenčné číslo kupujúceho:

**„Nákup kosacej techniky“**

uzatvorená podľa § 83 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**ZVO**“) a § 409 a nasl. zákona č. 513/1991 Zb. Obchodný zákonník v znení

neskorších predpisov (ďalej len „**OBZ**“)

(ďalej len „**rámcová dohoda**“)

**Kupujúci:**

Obchodné meno: **Národná diaľničná spoločnosť, a.s.**

Sídlo: Dúbravská cesta 14, 841 04 Bratislava

Právna forma: akciová spoločnosť zapísaná v obchodnom registri Mestského súdu Bratislava III, oddiel: Sa, vložka: č. 3518/B

Štatutárny orgán: Ing. Filip Macháček, predseda predstavenstva a generálny riaditeľ

PhDr. Rastislav Droppa, podpredseda predstavenstva

Bankové spojenie: Štátna pokladnica

Číslo účtu: SK95 8180 0000 0070 0069 4593

SWIFT kód: SPSRSKBA

IČO: 35 919 001

DIČ: 202 193 7775

IČ DPH: SK 202 193 7775

Tel.: 02/5831 1111

(ďalej len „**kupujúci**“)

a

**Predávajúci**

Obchodné meno:

Sídlo:

Právna forma:

Štatutárny orgán:

Osoby oprávnené na rokovanie:

Bankové spojenie:

IBAN:

SWIFT kód:

IČO:

DIČ:

IČ DPH:

Tel.:

(ďalej len „**predávajúci**“)

(kupujúci a predávajúci ďalej aj ako „**strany rámcovej dohody**“)

**Článok 1**

**Predmet rámcovej dohody**

1. Predmetom rámcovej dohody je záväzok predávajúceho za podmienok dohodnutých v rámcovej dohode a v súťažných podkladoch na základe samostatných objednávok zadaných počas trvania rámcovej dohody dodávať kupujúcemu tovar uvedený v bode 2. tohto článku (ďalej len „**tovar**“ alebo „**predmet** **kúpy**“), vrátane poskytovania záručného servisu v trvaní 24 (dvadsaťštyri) mesiacov od dátumu uvedeného na preberacom protokole (ďalej len „**záručná doba**“) s dostupnosťou poskytovania služieb 24 hod. denne počas celej doby poskytovania záručnej činnosti a vykonávať plánovanú servisnú činnosť, resp. údržbu predmetu kúpy definovanú v bode 3. tohto článku rámcovej dohody (ďalej len „**plánovaná servisná činnosť**“) a záväzok kupujúceho zaplatiť predávajúcemu cenu podľa článku 3 rámcovej dohody za riadne a včas dodaný predmet kúpy, vrátane poskytovania záručného servisu a riadne a včas vykonanú plánovanú servisnú činnosť.
2. Predmetom kúpy pre Strediská správy a údržby diaľnic (ďalej len „**SSÚD**“), Strediská správy a údržby rýchlostných ciest (ďalej len „**SSÚR**“) a Strediská špecializovaných činností (ďalej len „**SŠČ**“) v kvalite, rozsahu, vyhotovení, technickej špecifikácii a parametroch, v súlade so súťažnými podkladmi, ponukou predávajúceho do verejnej súťaže, podľa technickej špecifikácie uvedenej v prílohe č. 1 - Opis predmetu zákazky, ktorá tvorí neoddeliteľnú súčasť rámcovej dohody sú:
   1. svahový diaľkovo ovládaný pásový nosič typ A v predpokladanom množstve - 14 ks
   2. mulčovací nadstavec pre nosič typu A v predpokladanom množstve - 14 ks
   3. lesnícky nadstavec na likvidáciu trávnatých porastov a náletových drevín pre nosič typu A v predpokladanom množstve - 33 ks
   4. paletizačné vidly pre nosič typu A v predpokladanom množstve - 17 ks
   5. čelná lopata pre nosič typu A v predpokladanom množstve - 17 ks
   6. valcová kefa pre nosič typu A v predpokladanom množstve - 17 ks
   7. pracovné rameno s výmenným pracovným nadstavcom pre nosič typu A v predpokladanom množstve - 17 ks
   8. mulčovací pracovný nadstavec na trávu kompatibilný s pracovným ramenom opísaným v bode 1.17. a 1.18. technickej špecifikácie pre nosič typu A v predpokladanom množstve - 17 ks
   9. agresívna kefa kompatibilná s pracovným ramenom opísaným v bode 1.17. a 1.18. technickej špecifikácie pre nosič typu A v predpokladanom množstve - 17 ks
   10. svahový diaľkovo ovládaný pásový nosič typ B v predpokladanom množstve - 2 ks
   11. mulčovací nadstavec pre nosič typu B v predpokladanom množstve - 2 ks
   12. drvič konárov pre nosič typu B v predpokladanom množstve - 3 ks
   13. fréza na pne pre nosič typu B v predpokladanom množstve - 2 ks
   14. viacúčelový nosič náradia s dlhým dosahom ramena v predpokladanom množstve 8 ks
   15. pracovný nadstavec na trávu a burinu v predpokladanom množstve 8 ks
   16. pracovný nadstavec na drvenie stromov a kríkov v predpokladanom množstve 8 ks
   17. pracovný nadstavec na rezanie konárov v predpokladanom množstve 8 ks
   18. pracovný nadstavec na strihanie konárov v predpokladanom množstve 8 ks
3. Predávajúci sa zaväzuje vykonávaťplánovanú servisnú činnosť predmetu kúpy, resp. časti predmetu kúpy, určenú výrobcom v trvaní 24 mesiacov, resp. podľa prílohy č. 1 - Opis predmetu zákazky rámcovej dohody v mieste každého dodania, t. j. na príslušnom SSÚD, SSÚR a SŠČ kupujúceho, zahŕňajúcu prácu, materiál a náhradné diely podľa plánovaných servisných intervalov/pokynov výrobcov jednotlivého tovaru. Na účely rámcovej dohody sa plánovanou servisnou činnosťou predávajúceho rozumejú najmä preventívne kontroly prevádzkyschopnosti a technické prehliadky, údržba. Bližšia špecifikácia plánovanej servisnej činnosti je uvedená v prílohe č. 1 - Opis predmetu zákazky.
4. Predpokladané množstvo tovaru a plánovanej servisnej činnosti uvedené v prílohe č. 2 rámcovej dohody - Špecifikácia ceny je stanovené ako maximálne a nie je záväzné pre plnenie rámcovej dohody. Rozsahpredmetu kúpy a plánovanej servisnej činnostibude špecifikovaný samostatnými objednávkami kupujúceho a bude závisieť od aktuálnych potrieb a dostupných finančných prostriedkov kupujúceho. Strany rámcovej dohody sa zaväzujú počas plnenia rámcovej dohody vzájomne konzultovať dodávané množstvá a druh tovaru. Každé plnenie v zmysle konkrétnej objednávky je posudzované ako samostatné plnenie.
5. Predávajúci sa zaväzuje dodávať tovar podľa bodu 2. tohto článku rámcovej dohody a vykonávať plánovanú servisnú činnosť podľa bodu 3. tohto článku rámcovej dohody postupne, na základe jednotlivých písomných objednávok kupujúceho zadaných po dobu trvania rámcovej dohody**.**
6. Predávajúci je povinný dodať predmet kúpy a vykonať plánovanú servisnú činnosť vo vlastnom mene a na vlastnú zodpovednosť.
7. Predávajúci sa zaväzuje predložiť vzorku svahového diaľkovo ovládaného pásového nosiča, typ „A“ kupujúcemu v lehote do 30 kalendárnych dní odo dňa doručenia písomnej výzvy kupujúceho, a to za účelom kontroly a testovania (posúdenia) splnenia požiadaviek zadaných kupujúcim v súťažných podkladoch. Bližšia špecifikácia predloženia vzorky ja uvedená v prílohe č.1 – Opis predmetu zákazky.

**Článok 2**

**Doba trvania rámcovej dohody, miesto a spôsob plnenia**

1. Rámcová dohoda sa uzatvára na dobu určitú, a to na **48 (štyridsaťosem) mesiacov** od nadobudnutia účinnosti rámcovej dohody alebo do vyčerpania sumy prijatej v ponuke úspešného uchádzača uvedenej v článku 3 bode 1. rámcovej dohody podľa toho, ktorá skutočnosť nastane skôr.
2. Miestom dodania predmetu kúpy je príslušné SSÚD, SSÚR alebo SŠČ uvedené v konkrétnej objednávke, ak sa strany rámcovej dohody písomne nedohodnú inak (ďalej len „**miesto dodania**“). Predávajúci znáša nebezpečenstvo škody (poškodenie, zničenie, stratu) na predmete kúpy až do odovzdania predmetu kúpy kupujúcemu.
3. Miestom vykonávania plánovanej servisnej činnosti predmetu kúpy je miesto dodania predmetu kúpy.
4. Písomná objednávka kupujúceho musí obsahovať najmä určenie množstva a druh tovaru, miesto dodania a termín dodania tovaru.
5. Kupujúci odošle predávajúcemu originál objednávky podpísaný oprávnenými osobami kupujúceho (doporučenou poštou alebo osobne). Predávajúci je povinný doručenú objednávku potvrdiť a kópiu potvrdenej objednávky doručiť späť kupujúcemu (doporučenou poštou alebo osobne) v lehote 3 (troch) pracovných dní odo dňa jej doručenia predávajúcemu. V prípade porušenia povinnosti podľa predchádzajúcej vety má kupujúci právo okamžite odstúpiť od rámcovej dohody alebo objednávky z dôvodu podstatného porušenia rámcovej dohody. Tým nie je dotknuté právo kupujúceho na zaplatenie zmluvnej pokuty v zmysle Článku 4 bod 2. rámcovej dohody.
6. Predávajúci sa zaväzuje dodať objednané množstvo tovaru v lehote uvedenej v písomnej objednávke kupujúceho, nie však dlhšej ako **12 (dvanásť) kalendárnych mesiacov** odo dňa doručenia písomnej objednávky predávajúcemu.
7. Predávajúci sa zaväzuje vykonávať plánovanú servisnú činnosť zahŕňajúcu prácu, materiál, náhradné diely tovaru, v lehote uvedenej v písomnej objednávke, ktorá začína plynúť od dátumu podpisu preberacieho -odovzdávacieho protokolu k predmetu kúpy podľa bodu 10. podbodu 10.3 tohto článku rámcovej dohody.
8. Nedodanie objednaného množstva tovaru, vrátane neposkytnutia záručného servisu a/alebo plánovanej servisnej činnosti v lehote dlhšej ako 14 (štrnásť) kalendárnych dní od uplynutia lehoty uvedenej v bode 6. a 7. tohto článku rámcovej dohody sa považuje za podstatné porušenie rámcovej dohody a oprávňuje kupujúceho na okamžité odstúpenie od objednávky alebo rámcovej dohody pre jej podstatné porušenie. Tým nie je dotknuté právo kupujúceho na zaplatenie zmluvnej pokuty v zmysle článku 4 bod 3. rámcovej dohody.
9. Predávajúci je povinný bez meškania oznámiť kupujúcemu vznik akejkoľvek udalosti, ktorá bráni alebo sťažuje dodanie tovaru, vrátane poskytnutia záručného servisu a/alebo plánovanej servisnej činnosti riadne a včas.
10. Prevzatie predmetu kúpy, resp. jeho časti na základe objednávky bude realizované v súlade s rámcovou dohodou:
    1. predávajúci pred prevzatím predmetu kúpy resp. jeho časti zaeviduje stroje a všetky príslušné prídavné zariadenia na príslušnom Okresnom úrade SR na základe plnomocenstva (príloha č. 5 rámcovej dohody). Náklady v rámci evidencie strojov a prídavných zariadení znáša predávajúci
    2. po schválení a zaevidovaní strojov, resp. prídavných zariadení na dopravnom úrade SR predávajúci doručí osvedčenie o evidencii s faktúrou k predmetu kúpy kupujúcemu, ktoré bude slúžiť len na účely zriadenia poistenia. Po vzniku poistenia kupujúci zašle túto informáciu predávajúcemu a predávajúci prihlási stroj na KDI SR s následným pridelením EČV na základe plnomocenstva (príloha č. 6 rámcovej dohody). Prihlásenie predmetu kúpy na KDI SR s pridelením EČV znáša predávajúci
    3. po prihlásení na KDI SR, predávajúci na základe vopred dohodnutom preberacom termíne vyzve kupujúceho na prevzatie predmetu kúpy resp. jeho časti na základe preberacieho - odovzdávacieho protokolu, ktorý podpíše za predávajúceho a kupujúceho príslušná oprávnená osoba uvedená v prílohe č. 4 rámcovej dohody s tým, že si kupujúci zároveň skontroluje funkčnosť preberaného predmetu kúpy resp. jeho časti. Súčasťou každého preberacieho konania bude aj zaškolenie zamestnancov
11. Neoddeliteľnou prílohou preberacieho - odovzdávacieho protokolu je písomná dokumentácia, ktorú je povinný vyhotoviť a dodať predávajúci:
    1. záznam o zaškolení obsluhy.
12. Predávajúci je povinný spolu s objednávaným tovarom dodať kupujúcemu aj nasledovné doklady:
    1. **technickú dokumentáciu (hydraulika, elektrika, bezpečnostné prvky)**
    2. **osvedčenie o zhode (Certificate of Conformity)**
    3. **servisnú knižku**
    4. **technický preukaz vozidla**
    5. **návod na použitie a údržbu**
    6. **katalóg náhradných dielov**
    7. **plán a spôsob vykonania predpísaných servisných úkonov - v sídle prevádzkovateľa, resp. sídle servisného strediska autorizovaného servisu a pod. na dobu min. 24 mesiacov**.
13. Písomná dokumentácia bude vyhotovená v jazyku slovenskom. Na tento účel sa za dostatočný považuje aj dokument vyhotovený v jazyku českom. Verejný obstarávateľ uzná aj úradne preloženú dokumentáciu z cudzieho jazyka.
14. Po vykonaní plánovanej servisnej činnosti predávajúci vypracuje písomný protokol o vykonaní plánovanej servisnej činnosti, v ktorom za kupujúceho poverená osoba v zmysle prílohy č. 4 rámcovej dohody potvrdí riadne a včasné vykonanie plánovanej servisnej činnosti, a to najmä na základe súpisu vykonaných prác.

**Článok 3**

**Cena za predmet kúpy vrátane záručného servisu, cena za plánovanú servisnú činnosť a platobné podmienky**

1. Cena za predmet kúpy, vrátane záručného servisu a plánovanej servisnej činnosti podľa rámcovej dohody je stanovená v súlade so zákonom č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon o cenách v znení neskorších predpisov. Strany rámcovej dohody sa dohodli, že celková cena za predmet kúpy, vrátane poskytnutia záručného servisu a plánovanej servisnej činnosti nesmie presiahnuť výšku ................. ,- EUR bez DPH (slovom: ........................................). K celkovej cene za predmet kúpy, vrátane záručného servisu a plánovanej servisnej činnosti bude pripočítaná zákonná výška DPH.
2. Jednotkové ceny uvedené v prílohe č. 2 rámcovej dohody sú záväzné, pevné a nemenné a pokrývajú všetky záväzky a náležitosti nevyhnutné na riadne dodanie predmetu kúpy v rozsahu a technickom vyhotovení podľa rámcovej dohody a súťažných podkladov, vrátane záručného servisu a plánovanej servisnej činnosti a sú platné počas celej doby trvania rámcovej dohody. Celková cena je v súlade s ponukou predávajúceho prijatou v procese verejného obstarávania, ktorá ako príloha č. 2 tvorí neoddeliteľnú súčasť rámcovej dohody.
3. Celková cena v zmysle rámcovej dohody bude tvorená ako súčet súčinov prijatej jednotkovej ceny a množstva skutočne dodaného a prevzatého predmetu kúpy na základe samostatných objednávok kupujúceho, vrátane poskytnutého záručného servisu a plánovanej servisnej činnosti.
4. Cena zahŕňa všetky náklady potrebné na dodanie predmetu kúpy v rozsahu, vyhotovení, technickej špecifikácii a parametroch v súlade s opisom predmetu zákazky, schválenia a zaevidovania strojov, prídavných zariadení na DÚ SR, zaevidovania strojov na KDI SR s pridelením EČV, nákladov na školenie obsluhy min. 2 osôb v sídle kupujúceho a ostatných nákladov súvisiacich s dodaním predmetu kúpy, dodania písomnej dokumentácie patriacej k predmetu kúpy (preberací - odovzdávací protokol, servisná knižka, návod na použitie a údržbu, návod na obsluhu a iné), záručného servisu a plánovanej servisnej činnosti (zahŕňajúcej prácu, materiál a originálne náhradné diely) tovarov s príslušenstvom uvedených v článku 1 bod 2.1 až 2.18 rámcovej dohody v zmysle minimálnych požiadaviek objednávateľa uvedených v prílohe č. 1 - Opis predmetu zákazky rámcovej dohody v kvalite, rozsahu, vyhotovení, technickej špecifikácii a parametroch, v súlade so súťažnými podkladmi a ponukou predávajúceho predloženou do verejnej súťaže a podľa technickej špecifikácii uvedenej v prílohe č. 1, ktorá tvorí neoddeliteľnú súčasť rámcovej dohody.
5. Fakturácia predmetu kúpy sa uskutoční po kompletnom dodaní predmetu kúpy podľa konkrétnej objednávky a po podpísaní preberacieho - odovzdávacieho protokolu stranami dohody. Podkladom pre vyhotovenie faktúry bude podpísaný preberací - odovzdávací protokol potvrdzujúci dodanie predmetu kúpy. Cena bude uhradená prevodom na bankový účet predávajúceho. Na účely fakturácie sa za deň dodania predmetu kúpy považuje deň prevzatia predmetu kúpy a podpísanie preberacieho - odovzdávacieho protokolu zo strany kupujúceho.
6. Faktúra musí obsahovať náležitosti podľa § 74 ods. 1 zákona č. 222/2004 Z. z. o dani z pridanej hodnoty v znení neskorších predpisov (ďalej len „**zákon o DPH**“). Faktúra musí obsahovať aj nasledovné údaje: odvolávku na číslo rámcovej dohody (dodatku), číslo objednávky, popis predmetu kúpy a bankové spojenie, preberací - odovzdávací protokol predmetu kúpy, resp. písomný protokol vykonanej plánovanej servisnej činnosti, v zmysle rámcovej dohody. Obálka, v ktorej bude faktúra odosielaná, musí byť označená „FAKTÚRA“. Faktúry musia byť odoslané doporučene. U faktúry odoslanej ako obyčajná poštová zásielka nie je možné účtovať úrok z omeškania úhrady fakturovanej ceny. Splatnosť faktúry je 30 (tridsať) kalendárnych dní od jej doporučeného doručenia bez nedostatkov do sídla kupujúceho. V prípade, že faktúra nebude obsahovať všetky náležitosti podľa zákona č. 222/2004 Z. z. o dani z pridanej hodnoty v znení neskorších predpisov, kupujúci je oprávnený ju vrátiť predávajúcemu na doplnenie, opravu alebo inú zmenu. Do doby doručenia opravenej, doplnenej alebo inak zmenenej faktúry kupujúcemu do jeho sídla lehota splatnosti faktúry neplynie. Nová lehota splatnosti začína plynúť od doručenia opravenej, doplnenej alebo inak zmenenej faktúry do sídla kupujúceho.
7. Predávajúci je oprávnený fakturovať len skutočne dodané a prevzaté množstvo predmetu kúpy.
8. V prípade, ak je predávajúci v postavení zahraničnej osoby, riadi sa zákonom o DPH.

**Článok 4**

**Zmluvné pokuty**

1. V prípade nezaplatenia faktúry v termíne jej splatnosti, má predávajúci nárok na úrok z omeškania vo výške 0,05 % (päť stotín z percenta) z fakturovanej čiastky za každý deň omeškania.
2. V prípade, ak predávajúci nepotvrdí objednávku a/alebo kópiu potvrdenej objednávky nedoručí späť kupujúcemu v lehote podľa článku 2 bod 5. rámcovej dohody, kupujúcemu vzniká nárok voči predávajúcemu na zaplatenie zmluvnej pokuty vo výške 0,05 % (päť stotín percenta) z ceny bez DPH predmetnej objednávky, za každý, aj začatý, deň omeškania. V prípade porušenia povinnosti podľa predchádzajúcej vety, má kupujúci právo okamžite odstúpiť od rámcovej dohody alebo objednávky z dôvodu podstatného porušenia rámcovej dohody.
3. V prípade, že predávajúci nedodrží termín plnenia podľa článku 2 bod 6. alebo článku 1 bod 3. rámcovej dohody, vzniká kupujúcemu voči predávajúcemu nárok na zmluvnú pokutu vo výške 0,05 % (päť stotín percenta) z ceny s DPH predmetnej objednávky, s ktorou je predávajúci v omeškaní za každý, aj začatý deň omeškania.
4. V prípade, ak predávajúci neodstráni reklamované vady tovaru v lehote podľa bodu článku 6 bod 4. rámcovej dohody, kupujúcemu vzniká nárok voči predávajúcemu na zaplatenie zmluvnej pokuty vo výške 0,05 % (päť stotín percenta) z ceny bez DPH z ceny konkrétnej objednávky, za každý, aj začatý, deň omeškania.
5. V prípade, ak sa preukáže, že predávajúci dodal tovar, ktorý nie je v súlade s článkom 1 rámcovej dohody, kupujúci má právo na zaplatenie zmluvnej pokuty vo výške 1 % (jedného percenta) z ceny príslušnej objednávky a predávajúci je povinný zmluvnú pokutu uhradiť. Tým nie je dotknuté právo kupujúceho na odstúpenie od rámcovej dohody podľa článku 10 rámcovej dohody.
6. V prípade, ak vzorka predložená predávajúcim nebude v súlade s technickými, kvalitatívnymi alebo funkčnými požiadavkami, alebo nebude predložená vôbec, v zmysle článku 1 bodu 7. rámcovej dohody, vzniká kupujúcemu nárok voči predávajúcemu na zaplatenie zmluvnej pokuty vo výške 0,01 % (jednej stotiny percenta) z celkovej kúpnej ceny predmetu zákazky bez DPH, a to za každý, aj začatý, deň omeškania, kým nedôjde k náprave.
7. Predávajúci i kupujúci majú právo na náhradu škody, ktorá im vznikne porušením, resp. zanedbaním povinností druhou stranou rámcovej dohody vyplývajúcich im z rámcovej dohody.
8. Ustanoveniami o zmluvnej pokute nie je dotknutý nárok kupujúceho na náhradu škody v plnom rozsahu popri zmluvnej pokute, t. j. strany rámcovej dohody si zmluvnú pokutu dohodli samostatne popri prípadných nárokoch kupujúceho na náhradu škody.
9. V prípade vzájomných nárokov predávajúceho a kupujúceho, budú strany rámcovej dohody postupovať podľa ustanovení § 358 a nasl. OBZ.

**Článok 5**

**Akosť dodávky**

1. Predávajúci je povinný dodať predmet kúpy podľa článku 1 rámcovej dohody s parametrami a v kvalite podľa rámcovej dohody a súťažných podkladov. V prípade zmien technických predpisov vzťahujúcich sa na predmet kúpy, je predávajúci povinný dodať predmet kúpy zodpovedajúci technickým predpisom platným v čase dodania predmetu kúpy.

**Článok 6**

**Záručná doba a záručné podmienky**

1. Záručná doba na predmet kúpy, resp. jeho časť je 24 (dvadsaťštyri) mesiacov bez obmedzenia počtu odpracovaných motohodín, pričom záručné podmienky sa riadia platnými záručnými podmienkami výrobcu (importéra) stroja v dobe dodania predmetu rámcovej dohody. Záručná doba začína plynúť momentom finálneho podpisu preberacieho protokolu predmetu kúpy, resp. časti predmetu kúpy kupujúcim.
2. Počas záručnej doby je kupujúci povinný podať predávajúcemu správu o vadách (reklamácia) bez zbytočného odkladu po tom, čo vadu zistil. Tento úkon sa považuje za splnený písomným nahlásením do 7 (siedmich) pracovných dní od zistenia vady kupujúcim, a to doručením v uvedenej lehote predávajúcemu osobne alebo poštou na adresu sídla predávajúceho uvedenú v záhlaví rámcovej dohody alebo e-mailom oprávnenej osobe predávajúceho na adresu............................, s uvedením podrobného popisu zistenej vady a miesta, kde sa predmet kúpy nachádza, a čo žiada kupujúci.
3. Uznanie reklamovanej vady je predávajúci povinný písomne potvrdiť do 48 (štyridsiatich ôsmich) hodín odo dňa doručenia reklamácie, pričom túto lehotu je predávajúci povinný dodržať aj v prípade, ak reklamované vady odmieta uznať. Lehota 48 hodín podľa predchádzajúcej vety je zo strany predávajúceho dodržaná v prípade, ak kupujúcemu v uvedenej lehote predávajúci doručí písomné potvrdenie o uznaní reklamácie, a to osobne alebo poštou do sídla kupujúceho alebo na e-mailovú adresu oprávnenej osobe kupujúceho z príslušného strediska podľa prílohy č. 4 rámcovej dohody, na ktorom sa nachádza reklamovaný predmet kúpy, resp. časť reklamovaného predmetu kúpy.
4. Po zistení vady má kupujúci právo, aby bola bezplatne, včas a riadne odstránená v záručnej dobe. Predávajúci je povinný reklamovanú vadu odstrániť do 15 (pätnástich) kalendárnych dní odo dňa uplatnenia reklamácie kupujúcim podľa bodu 2. tohto článku rámcovej dohody, ak sa strany rámcovej dohody s prihliadnutím na povahu vady písomne nedohodnú inak. V prípade, že vada nebude odstránená v lehote podľa predchádzajúcej vety, predávajúci poskytne počas doby odstraňovania vady bezodplatne náhradný stroj, typovo a parametricky spĺňajúci úroveň predmetu kúpy.
5. Záručná doba sa predlžuje o dobu, počas ktorej sú v rámci záručnej opravy odstraňované vady, za ktoré zodpovedá predávajúci, a pre ktoré kupujúci nemôže predmet kúpy riadne používať.
6. V prípade, ak predávajúci neodstráni riadne reklamované vady v lehote uvedenej v bode 4. tohto článku, prípadne neposkytne náhradný tovar, má kupujúci právo odstúpiť od rámcovej dohody pre jej podstatné porušenie.

**Článok 7**

**Reklamácie**

1. Každú reklamáciu uplatní kupujúci u predávajúceho v súlade so všeobecne záväznými právnymi predpismi na základe ustanovení záručných a reklamačných podmienok predávajúceho. Týmto nie sú dotknuté ustanovenia článkov 5 a 6 rámcovej dohody.

**Článok 8**

**Osobitné ustanovenia**

1. Predmet kúpy podľa rámcovej dohody je považovaný za splnený riadnym a včasným odovzdaním predmetu kúpy kupujúcemu na dohodnutom mieste, v kvalite a čase bez vád a poskytnutím záručného servisu a/alebo vykonaním plánovanej servisnej činnosti v súlade s rámcovou dohodou a súťažnými podkladmi.
2. Nebezpečenstvo škody na veci a vlastnícke právo k predmetu kúpy, resp. časti predmetu kúpy prechádza na kupujúceho dňom podpísania preberacieho - odovzdávacieho protokolu stranami dohody podľa článku 2, bod 10, podbod 10.3 rámcovej dohody.

**Článok 9**

**Subdodávatelia**

## Predávajúci nesmie predmet kúpy podľa rámcovej dohody ako celok odovzdať na dodanie inému subjektu. Časť predmetu kúpy a/alebo poskytnutie záručného servisu a/alebo vykonanie plánovanej servisnej činnosti môže predávajúci odovzdať na dodanie a/alebo vykonanie svojmu subdodávateľovi uvedenému v zozname subdodávateľov, ktorý tvorí prílohu č. 3 tejto rámcovej dohody. Súhlas kupujúceho s dodaním predmetu kúpy a/alebo poskytnutím záručného servisu a/alebo vykonaním plánovanej servisnej činnosti prostredníctvom subdodávateľa nezbavuje predávajúceho povinnosti a zodpovednosti za dodanie predmetu kúpy a/alebo poskytnutie záručného servisu a/alebo vykonanie plánovanej servisnej činnosti zo strany subdodávateľa.

## 2. Ak sa na predávajúceho a jeho subdodávateľov vzťahuje povinnosť zapisovať sa do registra partnerov verejného sektora (ďalej len „RPVS“) podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon o RPVS“), potom sú predávajúci ako aj jeho subdodávatelia povinní dodržať túto povinnosť po celú dobu trvania rámcovej dohody, pričom predávajúci sa zaväzuje zabezpečiť splnenie tejto povinnosti aj zo strany subdodávateľov. V prípade porušenia povinnosti predávajúceho podľa predchádzajúcej vety, je kupujúci oprávnený od rámcovej dohody odstúpiť v okamihu, čo sa o tomto porušení dozvedel. Ak v súvislosti s porušením vyššie uvedenej povinnosti v tomto bode uloží príslušný orgán akúkoľvek sankciu, predávajúci je povinný mu túto sankciu v plnej výške nahradiť.

## 3. Počas trvania rámcovej dohody je predávajúci oprávnený zmeniť subdodávateľa uvedeného v prílohe č. 3 rámcovej dohody výlučne na základe dodatku k rámcovej dohode. Nový subdodávateľ musí spĺňať povinnosť zápisu v RPVS podľa zákona o RPVS v prípade, ak mu takáto povinnosť zo zákona o RPVS vyplýva. Kupujúci má právo odmietnuť podpísať dodatok a požiadať predávajúceho o určenie iného subdodávateľa, ak má na to závažné dôvody (napr. ak nový subdodávateľ nie je zapísaný v RPVS sektora podľa zákona o RPVS v prípade, ak mu takáto povinnosť zo zákona o RPVS vyplýva, nekvalitné plnenie realizované konkrétnym subdodávateľom na predchádzajúcich zákazkách, nesplnenie podmienok pre výmenu subdodávateľa atď.). Predávajúci je povinný žiadosti kupujúceho podľa predchádzajúcej vety bezodkladne vyhovieť a navrhnúť iného subdodávateľa, pričom tento subdodávateľ musí spĺňať povinnosť zápisu v RPVS podľa zákona o RPVS v prípade, ak mu takáto povinnosť zo zákona o RPVS vyplýva.

## 4. Predávajúci vyhlasuje, že príloha č. 3 k rámcovej dohode obsahuje aktuálne a úplné údaje v zmysle ustanovenia § 41 ods. 3, 4 ZVO. Údaje v zmysle § 41 ods. 3 ZVO sú údaje o všetkých známych subdodávateľoch v rozsahu obchodné meno/názov, sídlo/miesto podnikania, IČO, zápis do príslušného registra a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia (ďalej len „údaje“). Zmenu údajov akéhokoľvek aktuálneho subdodávateľa je predávajúci povinný bezodkladne písomne oznámiť kupujúcemu, pričom strany rámcovej dohody sa výslovne dohodli, že na zmenu údajov nie je potrebné uzatvoriť dodatok k rámcovej dohode. V prípade nesplnenia povinnosti predávajúceho v zmysle predchádzajúcej vety má kupujúci nárok na zmluvnú pokutu vo výške 500,- (päťsto) EUR za každý neoznámený zmenený údaj, ako aj náhradu škody, ktorá kupujúcemu v tejto súvislosti vznikne. V dodatku k rámcovej dohode, ktorým sa mení pôvodný subdodávateľ, je predávajúci povinný uviesť aktuálne a úplné údaje nového subdodávateľa. V prípade, ak predávajúci neoznámi kupujúcemu subdodávateľa, resp. ďalšieho subdodávateľa, je povinný zaplatiť kupujúcemu zmluvnú pokutu vo výške 5 000,- (päťtisíc) EUR.

## 5. V prípade, ak predávajúci preukazoval splnenie podmienok účasti podľa § 33 ZVO inou osobou, je povinný pri plnení rámcovej dohody skutočne používať zdroje osoby, ktorej postavenie využil na preukázanie finančného a ekonomického postavenia. V prípade, ak predávajúci preukazoval splnenie podmienok účasti podľa § 34 ZVO inou osobou, je povinný pri plnení rámcovej dohody skutočne používať kapacity osoby, ktorej spôsobilosť využíva na preukázanie technickej spôsobilosti alebo odbornej spôsobilosti. V prípade nedodržania týchto povinností je predávajúci povinný zaplatiť kupujúcemu zmluvnú pokutu za každé takéto porušenie 5 000,- EUR (slovom: päťtisíc eur). Porušenie týchto povinností sa považuje za podstatné porušenie rámcovej dohody. Kupujúci je zároveň oprávnený okamžite odstúpiť od rámcovej dohody pre jej podstatné porušenie.

## 6. Predávajúci sa zaväzuje, že nebude v súvislosti s predmetom kúpy a/alebo poskytnutím záručného servisu a/alebo poskytnutím plánovanej servisnej činnosti zamestnávať zamestnancov v rozpore s právnymi predpismi Slovenskej republiky upravujúcimi nelegálnu prácu a nelegálne zamestnávanie, ako aj právnymi predpismi Európskej únie, a to najmä v rozpore so zákonom č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon o nelegálnej práci“), v spojení so zákonom č. 311/2001 Z. z. Zákonník práce v znení neskorších predpisov, OBZ, zákonom č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov, zákonom č. [461/2003 Z. z.](http://www.zakonypreludi.sk/zz/2003-461) o sociálnom poistení v znení neskorších predpisov, zákonom č. [404/2011 Z. z.](http://www.zakonypreludi.sk/zz/2011-404) o pobyte cudzincov a o zmene a doplnení niektorých zákonov v znení neskorších predpisov, zákona č. [480/2002 Z. z.](http://www.zakonypreludi.sk/zz/2002-480) o azyle a o zmene a doplnení niektorých zákonov v znení neskorších predpisov, Smernicou Európskeho parlamentu a Rady 2009/52/ES z 18. júna 2009, ktorou sa stanovujú minimálne normy pre sankcie a opatrenia voči zamestnávateľom štátnych príslušníkov tretích krajín, ktorí sa neoprávnene zdržiavajú na území členských štátov.

## 7. V prípade, že orgán vykonávajúci kontrolu nelegálnej práce a nelegálneho zamestnávania zistí porušenie § 7b ods. 5 zákona o nelegálnej práci, t. j. porušenie zákazu prijať prácu alebo službu, ktorú kupujúcemu na základe rámcovej dohody dodáva alebo poskytuje predávajúci ako poskytovateľ služby prostredníctvom fyzickej osoby, ktorú nelegálne zamestnáva, v nadväznosti na čo bude kupujúcemu uložená pokuta, ktorú kupujúci uhradí, kupujúci si uplatní jej náhradu u predávajúceho a predávajúci sa zaväzuje túto pokutu kupujúcemu nahradiť.

**Článok 10**

**Ukončenie rámcovej dohody/objednávky**

1. Rámcová dohoda zanikne okrem uplynutia doby, na ktorú bola uzatvorená v zmysle článku 2 rámcovej dohody aj písomnou dohodou strán rámcovej dohody, písomným odstúpením od rámcovej dohody alebo písomnou výpoveďou kupujúceho podľa bodu 7. tohto článku alebo vyčerpaním sumy určenej na plnenie uvedenej v článku 3 bode 1. rámcovej dohody. Jednotlivé objednávky podľa rámcovej dohody je možné ukončiť písomnou dohodou strán rámcovej dohody alebo odstúpením oprávnenej strany rámcovej dohody od príslušnej objednávky.

2. V prípade zániku rámcovej dohody alebo objednávky dohodou strán rámcovej dohody, táto zaniká dňom uvedeným v tejto dohode (ďalej len „**deň zániku dohody dohodou**“). V tejto dohode sa upravia aj vzájomné nároky strán rámcovej dohody vzniknuté z plnenia zmluvných povinností alebo z ich porušenia druhou stranou rámcovej dohody ku dňu zániku rámcovej dohody alebo objednávky dohodou.

3. V prípade odstúpenia od rámcovej dohody sa strany rámcovej dohody budú riadiť ustanoveniami § 344 a nasl. OBZ. Odstúpenie od rámcovej dohody musí mať písomnú formu, musí byť doručené druhej strane rámcovej dohody a jeho účinky nastávajú dňom doručenia strany rámcovej dohody, ktorá svoju povinnosť porušila.

4. Kupujúci je oprávnený okamžite odstúpiť od rámcovej dohody alebo objednávky v prípade podstatného porušenia rámcovej dohody predávajúcim aj bez predchádzajúcej písomnej výzvy, a to najmä v prípadoch:

1. ak je zrejmé, že z dôvodov na strane predávajúceho predmet kúpy nebude podľa rámcovej dohody alebo konkrétnej objednávky dodaný včas alebo riadne, v požadovanom množstve, s parametrami a kvalite podľa rámcovej dohody a súťažných podkladoch alebo ak predávajúci opakovane nedodrží dohodnutý čas plnenia pri akýchkoľvek troch samostatných objednávkach;
2. ak je zrejmé, že z dôvodov na strane predávajúceho záručný servis a/alebo plánovaná servisná činnosť nebude/nebudú poskytnutý/poskytnuté včas alebo riadne podľa rámcovej dohody a súťažných podkladov alebo záručný servis a/alebo plánovaná servisná činnosť nebola/neboli poskytnutá/poskytnuté včas alebo riadne podľa rámcovej dohody a súťažných podkladov;
3. ak predávajúci poruší povinnosti odstrániť vady namietané v preberacom konaní, prípadne v reklamačnom konaní;
4. ak predávajúci postúpi akékoľvek pohľadávky (práva) vyplývajúce z rámcovej dohody na 3. (tretiu) osobu v rozpore s článkom 13 bodom 2. rámcovej dohody;
5. ak sa preukáže, že predávajúci v rámci procesu verejného obstarávania, ktorého výsledkom je uzatvorenie rámcovej dohody predložil nepravdivé doklady alebo uviedol nepravdivé, neúplné alebo skreslené údaje;
6. ak na miesto predávajúceho vstúpi iná osoba následkom právneho nástupníctva;
7. v prípade porušenia ktoréhokoľvek ustanovenia článku 9 body 1. až 6. alebo v ďalších prípadoch uvedených v rámcovej dohode;
8. v prípadoch uvedených v ZVO.

5. Kupujúci je oprávnený okamžite odstúpiť od rámcovej dohody alebo objednávky tiež v prípade, ak predávajúci vstúpil do likvidácie, na jeho majetok bol vyhlásený konkurz alebo bol podaný návrh na vyhlásenie konkurzu na jeho majetok ako aj vtedy, ak existuje dôvodná obava, že plnenie záväzkov predávajúceho podľa tejto rámcovej dohody je vážne ohrozené.

6. V prípade nepodstatného porušenia rámcovej dohody sú strany rámcovej dohody oprávnené od rámcovej dohody alebo objednávky odstúpiť po márnom uplynutí primeranej lehoty stanovenej v písomnej výzve druhej strane rámcovej dohody na odstránenie konania v rozpore s rámcovou dohodou, prílohami a právnymi predpismi, ako aj následkov takéhoto konania. Ak sa strany rámcovej dohody písomne nedohodnú inak, primeranou lehotou podľa predchádzajúcej vety je 10 (desať) kalendárnych dní.

7. Kupujúci je oprávnený vypovedať rámcovú dohodu aj bez uvedenia dôvodu. Výpoveď musí mať písomnú formu. Výpovedná lehota je 1 (jeden) kalendárny mesiac a začína plynúť prvým dňom kalendárneho mesiaca, ktorý nasleduje po kalendárnom mesiaci, v ktorom bola výpoveď doručená predávajúcemu.

8. V prípade, ak nastanú právne skutočnosti majúce za následok zmenu v právnom postavení predávajúceho (napr. zmena právnej formy, zmena v oprávneniach konať v mene predávajúceho) alebo akákoľvek iná zmena majúca priamy vplyv na plnenie zo strany predávajúceho, je predávajúci povinný oznámiť tieto skutočnosti kupujúcemu najneskôr do 10 (desiatich) kalendárnych dní odo dňa, kedy tieto skutočnosti nastali. Ak tak neurobí, zodpovedá za škodu spôsobenú kupujúcemu v dôsledku porušenia tejto povinnosti a kupujúci má právo odstúpiť od rámcovej dohody z dôvodu podstatného porušenia rámcovej dohody. Za akúkoľvek inú zmenu sa považuje aj zmena bankového spojenia predávajúceho, pričom k tejto informácii je predávajúci povinný predložiť aj potvrdenie príslušnej banky.

**Článok 11**

**Vyššia moc**

1. Strany rámcovej dohody sa oslobodzujú od zodpovednosti za čiastočné alebo úplné nesplnenie záväzkov rámcovej dohody, ak sa tak stalo v dôsledku vyššej moci. Za vyššiu moc sa pokladajú okolnosti, ktoré vznikli po uzavretí rámcovej dohody v dôsledku stranami rámcovej dohody nepredvídateľných a neodvrátiteľných udalostí mimoriadnej povahy a ktoré majú bezprostredný vplyv na plnenie záväzkov strán rámcovej dohody. Pre vylúčenie pochybností sa štrajk zamestnancov niektorej zo strán rámcovej dohody alebo zhoršenie finančnej situácie niektorej zo strán rámcovej dohody nepovažuje za vyššiu moc.
2. Predávajúci je povinný bez zbytočného odkladu emailom alebo telefonicky oboznámiť písomne určeného zástupcu objednávateľa, oprávneného na rokovanie vo veciach technických o vzniku akejkoľvek udalosti, ktorá bráni dodaniu tovaru alebo poskytnutiu záručného servisu a/alebo plánovanej servisnej činnosti riadne a včas.

**Článok 12**

**Doručovanie**

1. Strany rámcovej dohody sa dohodli, že písomná komunikácia podľa rámcovej dohody alebo v súvislosti s rámcovou dohodou sa bude doručovať doporučene poštou, kuriérom alebo osobne ak nie je výslovne v rámcovej dohode uvedená aj iná forma doručovania. Na účely rámcovej dohody sa za deň doručenia poštou považuje deň prevzatia písomnosti druhou stranou rámcovej dohody, ktorej je písomnosť adresovaná (ďalej len „**adresát**“). V prípade, ak adresát odmietne písomnosť prevziať, za deň doručenia sa považuje deň odmietnutia prevzatia písomnosti. V prípade, ak si adresát neprevezme písomnosť v úložnej dobe na pošte, za deň doručenia sa považuje posledný deň úložnej doby na pošte. V prípade, ak sa písomnosť vráti strane rámcovej dohody, ktorá ju odoslala (ďalej len „**odosielateľ**“) s označením pošty „adresát neznámy“ alebo „adresát sa odsťahoval“ alebo s inou poznámkou podobného významu, za deň doručenia sa považuje deň vrátenia zásielky odosielateľovi. V prípade doručovania e-mailom, v prípadoch uvedených v rámcovej dohode, sa strany rámcovej dohody dohodli, že sú povinné potvrdiť prijatie e-mailu druhej strane rámcovej dohody najneskôr do 48 (štyridsaťosem) hodín.

**Článok 13**

**Záverečné ustanovenia**

1. Práva a povinnosti strán rámcovej dohody neupravené v rámcovej dohode sa riadia príslušnými ustanoveniami OBZ a ostatných všeobecne záväzných právnych predpisov platných a účinných v Slovenskej republike. Strany rámcovej dohody sa dohodli, že v prípade vzniku sporov strán rámcovej dohody týkajúcich sa rámcovej dohody a jej aplikácie, ak sa ich nepodarí urovnať iným spôsobom, a jednou zo strán rámcovej dohody je zahraničný subjekt, je daná právomoc a príslušnosť súdov Slovenskej republiky.

2. Predávajúci nie je oprávnený postúpiť akékoľvek pohľadávky (práva) vyplývajúce z rámcovej dohody na 3. (tretiu) osobu alebo sa dohodnúť s 3. (treťou) osobou na prevzatí jeho záväzkov (povinností) vyplývajúcich z rámcovej dohody bez predchádzajúceho písomného súhlasu kupujúceho.

3. Strany rámcovej dohody sa dohodli, že rámcovú dohodu je možné meniť alebo dopĺňať len v zmysle §18 ZVO písomnými číslovanými dodatkami a dohoda o ukončení rámcovej dohody musí byť písomná. Dodatok k rámcovej dohode ako aj dohoda o skončení rámcovej dohody musia byť podpísané oprávnenými zástupcami strán rámcovej dohody, pričom podpisy musia byť na tej istej listine, v opačnom prípade platí, že k uzatvoreniu dodatku k rámcovej dohode alebo dohody o ukončení rámcovej dohody nedošlo.

4. Rámcová dohoda je vyhotovená v 5 (piatich) vyhotoveniach, z toho 3 (tri) sú určené pre kupujúceho a 2 (dve) pre predávajúceho.

5. Strany rámcovej dohody vyhlasujú, že sa s obsahom rámcovej dohody oboznámili, túto uzatvorili slobodne a vážne, že sa zhoduje s ich prejavom vôle a svoj súhlas s jej obsahom potvrdzujú vlastnoručnými podpismi.

6. Rámcová dohoda nadobúda platnosť dňom jej podpísania oboma stranami rámcovej dohody a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky.

7. Neoddeliteľnou súčasťou rámcovej dohody sú prílohy:

Príloha č. 1 - Opis predmetu zákazky (Časť B.1 súťažných podkladov),

Príloha č. 2 - Špecifikácia ceny

Príloha č. 3 - Zoznam subdodávateľov a podiel subdodávok

Príloha č. 4 - Zoznam oprávnených osôb

Príloha č. 5 – Plnomocenstvo na KDI SR

Príloha č. 6 – Plnomocenstvo na DÚ SR

V ........................., dňa: .......................... V Bratislave, dňa:

Predávajúci: Kupujúci:

|  |  |  |
| --- | --- | --- |
|  |  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  | Ing. Filip Macháček |
|  |  | predseda predstavenstva  a generálny riaditeľ |
|  |  |  |
|  |  |  |
|  |  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  | PhDr. Rastislav Droppa  podpredseda predstavenstva |
|  |  |  |